
DEL I




KAPITTEL 1

Bridget

«RIS MEG! HERRE, RIS MEG!»

Jeg gjorde mitt beste for ikke å le da jeg så ansiktsuttrykket til Booth, livvakten min, mens papegøyen Leather skrålte fra buret sitt. Navnet avslørte alt om sexlivet til den forrige eieren, og selv om noen fant ham underholdende, gjorde ikke Booth det. Han hatet fugler. Han sa de minnet ham om gigantiske, flyvende rotter.

«En dag kommer han og Leather til å ryke i tottene på hverandre.» Emma, direktøren for Wags & Whiskers, klikket med tungen. «Stakkars Booth.»

Jeg bet i meg enda en latter, selv om jeg kjente et lite stikk i hjertet. «Det skjer nok ikke. Booth drar snart.»

Jeg prøvde å la være å tenke på det. Booth hadde vært hos meg i fire år, men neste uke skulle han ut i foreldrepermisjon. Han kom deretter til å bli i Eldorra for å være sammen med kona og den nyfødte. Jeg var glad på hans vegne, men jeg kom til å savne ham. Han var ikke bare livvakten min, han var også en venn, og jeg kunne bare håpe på at jeg kom til å få samme kjemi med erstatteren hans.

«Å ja, det hadde jeg glemt.» Ansiktet til Emma myknet. Hun var i starten av sekstiårene, med kort, gråsprengt hår og varme, brune øyne. «Mange forandringer på kort tid for deg, vennen min.»

Hun visste hvor mye jeg hatet avskjeder.

Jeg hadde vært frivillig på det lokale dyrevernsenteret Wags & Whiskers siden andreåret på universitetet, og Emma hadde blitt en nær venn og mentor. Dessverre skulle hun også slutte. Hun kom fortsatt til å være i Hazelburg, men pensjonerte seg fra jobben som leder av senteret, noe som betydde at jeg ikke kom til å se henne hver uke lenger.

«Én av forandringene trenger jo ikke å skje», sa jeg halvveis på spøk. «Du kan jo bare bli.»

Hun ristet på hodet. «Jeg har drevet senteret i nesten ti år, og det er på tide med nytt blod. Noen som kan vaske burene uten at ryggen og hoftene protesterer.»

«Det er jo det de frivillige er til for.» Jeg pekte på meg selv. Det ble kanskje litt overdrevent, men jeg klarte ikke å la være. Det var allerede nok å måtte ta farvel med Emma og Booth. Og med uteksamineringen fra Thayer University rett rundt hjørnet – der jeg, som seg hør og bør for en prinsesse, studerte internasjonale relasjoner – føltes det som mer enn nok for de neste fem årene.

«Du er en engel. Ikke si det til de andre, men …» Hun senket stemmen og hvisket hemmelighetsfullt. «Du er min favoritt blant de frivillige. Det er sjelden å finne noen i din posisjon som gjør veldedighet fordi de vil, og ikke fordi de skal vise seg frem for kameraene.»

Komplimentet fikk meg til å rødme. «Jeg gjør det med glede. Jeg elsker dyr.» Det hadde jeg arvet fra moren min. Det var en av de få tingene som fortsatt knyttet meg til henne.

I et annet liv ville jeg ha blitt veterinær, men i dette? Min kurs var bestemt lenge før jeg ble født.

«Du ville blitt en fantastisk dronning.» Emma gikk til side for å slippe frem en ansatt med en sprellende valp i armene. «Virkelig.»

Jeg lo av tanken. «Takk, men jeg har ingen interesse av å bli dronning. Og selv om jeg hadde hatt det, er sjansen for at jeg ender opp på tronen, minimal.»

Som prinsesse av Eldorra, et lite europeisk kongerike, var jeg nærmere å regjere enn de fleste. Foreldrene mine døde da jeg var barn – moren min døde under fødselen, og faren min i en bilulykke noen år senere – så jeg var nummer to i arverekken. Broren min, Nikolai, var fire år eldre enn meg og hadde blitt opplært til å ta over etter vår bestefar, kong Edvard, fra barnsbein av. Når Nikolai fikk barn, ville jeg havne lenger ned på listen over arvinger – noe jeg slett ikke hadde noe imot. Jeg hadde omtrent like lyst til å bli dronning som jeg hadde til å legge meg i en tønne med syre.

Emma rynket brynene i skuffelse. «Å ja, men jeg tror du hadde gjort det bra uansett.»

«Emma!» ropte en av de andre ansatte. «Vi trenger hjelp med kattene.»

Hun sukket. «Det er alltid kattene», mumlet hun. «Uansett, jeg ville fortelle deg at jeg skal gå av med pensjon, før du hørte det fra noen andre. Jeg er her helt til slutten av neste uke, så vi ses på tirsdag.»

«Høres bra ut.» Jeg ga henne en klem og så henne haste av gårde for å håndtere de ville kattene, og kjente at det stakk i hjertet igjen.

Jeg var glad Emma ikke hadde fortalt meg at hun skulle pensjonere seg før på slutten av vakten, ellers hadde jeg tenkt på det hele tiden.

«Er du klar, Deres Høyhet?» spurte Booth, tydelig ivrig etter å komme seg unna Leather.

«Ja. La oss dra.»

«Ja, la oss dra!» Leather skrålte etter oss idet vi gikk. «Ris meg!»

Denne gangen klarte jeg ikke å holde tilbake latteren da jeg så Booths ansiktsuttrykk. «Jeg kommer til å savne deg, og det vil Leather også.» Jeg stakk hendene i lommene på kåpen for å beskytte dem mot den skarpe høstkulden. «Fortell meg om den nye livvakten. Hvordan er han?»

Løvet knaste under skoene mine mens vi gikk mot huset mitt, som lå utenfor campus, bare et kvarter unna. Jeg elsket høsten og alt som fulgte med – de koselige klærne, spillet av jordfarger i trærne, en anelse av kanel og røyk i luften.

I Athenberg kunne jeg ikke ha gått i gatene uten å bli omringet, men det var det fine med Thayer. Her var det så mange kongelige og kjendisbarn blant studentene at en prinsesse ikke var noen stor sak. Jeg kunne leve livet mitt omtrent som en normal universitetsstudent.

«Jeg vet ikke så mye om den nye livvakten», innrømmet Booth. «Han er innleid.»

Øyenbrynene mine skjøt i været. «Virkelig?»

Av og til hentet Kongehuset inn private sikkerhetsfolk som jobbet side om side med Den kongelige garde, men det var sjeldent. I løpet av mine tjueen år hadde jeg aldri hatt en livvakt som var innleid.

«Han skal visst være den beste», sa Booth. Han så at jeg var overrasket, og antok at jeg var skeptisk. «Han er tidligere Navy SEAL-soldat med strålende anbefalinger, og har erfaring med å beskytte høyt profilerte personer. Han er den mest ettertraktede i firmaet sitt.»

«Hmm.» En amerikansk livvakt. Interessant. «Jeg håper virkelig vi kommer godt overens.»

Når to mennesker måtte være sammen 24 timer i døgnet, var det viktig å ha god kjemi. Veldig viktig. Jeg kjente personer som ikke hadde gått overens med livvaktene sine, og de samarbeidene hadde aldri vart lenge.

«Det er jeg sikker på at dere gjør. Du er lett å komme overens med, Deres Høyhet.»

«Det sier du bare fordi jeg er sjefen din.»

Booth gliste. «Teknisk sett er det direktøren for Den kongelige garde som er sjefen min.»

Jeg viftet ertende med fingeren mot ham. «Tar du den tonen allerede? Jeg er skuffet.»

Han lo. Til tross for at han alltid insisterte på å kalle meg Deres Høyhet, hadde vi utviklet et uformelt vennskap gjennom årene som jeg satte pris på. Overdreven formalitet tappet meg for energi.

Resten av veien hjemover snakket vi om Booths forestående rolle som pappa og flyttingen tilbake til Eldorra. Han holdt på å sprekke av stolthet over barnet som snart skulle komme, og jeg kjente på et lite snev av misunnelse. Jeg var langt fra klar for ekteskap og barn, men jeg ønsket meg det Booth og kona hans hadde.

Kjærlighet. Lidenskap. Valgmuligheter. Ting som ikke penger kunne kjøpe.

Et bittert smil formet seg på leppene mine. Hvis noen kunne lese tankene mine, hørtes jeg garantert ut som en utakknemlig drittunge. Jeg kunne få alt jeg ønsket meg, bare ved å knipse med fingrene, og likevel sutret jeg over kjærlighet.

Men mennesker var mennesker, uansett hvilken tittel man hadde, og noen ønsker var universelle. Men muligheten til å oppfylle dem var dessverre ikke lik for alle.

Kanskje kom jeg til å forelske meg i en prins som tok meg med storm, men jeg tvilte. Jeg kom mest sannsynlig til å ende opp i et kjedelig, sosialt akseptabelt ekteskap med en kjedelig, sosialt akseptabel mann som kun hadde sex i misjonærstillingen og som reiste på ferie til de to samme stedene hvert år.

Jeg skjøv den deprimerende tanken til side. Det var lenge til jeg i det hele tatt trengte å tenke på ekteskap, så det fikk jeg bekymre meg for senere.

Jeg fikk øye på huset mitt, og blikket festet seg på en ukjent, svart BMW som stod på tomgang i innkjørselen. Jeg antok at den tilhørte min nye livvakt.

«Han er tidlig ute.» Booth hevet brynene i overraskelse. «Han skulle egentlig ikke komme før klokken fem.»

«Punktlighet er vel et godt tegn, antar jeg.» Selv om en halvtime for tidlig kanskje var litt overdrevent.

Bildøren gikk opp, og en svær, svart støvel ble satt ned på bakken i oppkjørselen. Et sekund senere steg den største mannen jeg noen gang hadde sett, ut av forsetet, og jeg ble umiddelbart knusktørr i munnen.

Herregud. For en mann.

Min nye livvakt måtte være minst 193 centimeter høy, kanskje til og med 195, med solide og markerte muskler støpt inn i hver centimeter av den kraftfulle kroppen. Halvlangt, svart hår strøk mot kragen og la seg over det ene av de stålgrå øynene, og beina hans var så lange at han tilbakela avstanden mellom oss på tre skritt.

Selv om han var stor, beveget han seg overraskende lydløst. Hadde jeg ikke sett rett på ham, ville jeg ikke lagt merke til at han nærmet seg i det hele tatt.

Han stanset foran meg, og jeg kunne sverget på at kroppen min lente seg en centimeter fremover idet den mislyktes i å motstå tiltrekningskraften hans. Jeg fikk dessuten en merkelig trang til å dra hånden gjennom det tykke, mørke håret hans. De fleste veteraner beholdt den kortklipte militærfrisyren selv etter at de sluttet i tjenesten, men tydeligvis ikke han.

«Rhys Larsen.» Den grove, dype stemmen hans strøk over meg som fløyel. Nå som han stod nærmere, la jeg merke til et tynt arr som skar gjennom det venstre øyenbrynet, noe som gjorde at det tiltalende useendet hans fikk et farligere preg. Skjeggstubber dekket kjeven, og tatoveringer stakk frem under begge skjorteermene.

Han var stikk motsatt av de pene, glattbarberte fyrene jeg vanligvis falt for, men det hindret ikke at det kjentes som om sommerfuglene i magen min tok til vingene.

Jeg ble så forfjamset at jeg glemte å svare, helt til Booth kremtet svakt.

«Jeg er Bridget. Hyggelig å møte deg.» Jeg håpet at ingen av dem la merke til rødmen som krøp oppover kinnene mine.

Jeg lot være å bruke tittelen prinsesse med vilje. Det virket for høytidelig i sånne uformelle sammenhenger.

Jeg la imidlertid merke til at Rhys ikke kalte meg Deres Høyhet, slik Booth gjorde. Det plaget meg ikke – jeg hadde prøvd å få Booth til å bruke fornavnet mitt i årevis – men det var enda et tegn på at min nye livvakt ville bli helt annerledes enn den gamle.

«Du må flytte.»

Jeg blunket. «Unnskyld meg?»

«Huset ditt.» Rhys nikket mot mitt romslige, men koselige hjem med to soverom. «Sikkerhetsmessig er det et mareritt. Jeg vet ikke hvem som godkjente det, men du må flytte.»

Sommerfuglene bråstoppet.

Vi hadde møttes for mindre enn to minutter siden, og han ga meg allerede ordre som om han var sjefen. Hvem tror han at han er? «Jeg har bodd her i to år. Jeg har aldri hatt problemer.»

«Én gang er alt som skal til.»

«Jeg flytter ikke.» Ordene mine var krassere enn vanlig, men den nedlatende tonen til Rhys gikk meg på nervene.

Den tiltrekningen jeg hadde følt mot ham, smuldret bort og døde, raskere enn jeg noen gang før hadde mistet interessen for det motsatte kjønn.

Ikke at det kunne ha blitt noe uansett. Han var tross alt livvakten min, men det hadde vært fint å ha noe pent å hvile øynene på, uten å få lyst til å gi ham en omgang juling så han ikke våknet før i neste århundre.

Menn. De ødela bestandig alt ved å åpne munnen.

«Det er du som er sikkerhetseksperten», sa jeg kjølig. «Finn ut av det.»

Rhys skulte på meg under de tykke, mørke brynene. Jeg kunne ikke huske sist noen hadde sett sånn på meg.

«Ja, Deres Høyhet.» Tonen han brukte på de to siste ordene gjorde åpenlyst narr av tittelen, og den ulmende irritasjonen i magen blusset opp.

Jeg åpnet munnen for å svare – uten helt å vite hva jeg skulle si, for han hadde ikke vært direkte fiendtlig – men Booth avbrøt før jeg rakk å si noe jeg kom til å angre på.

«Jeg foreslår at vi går inn. Det ser ut som det kommer regn», sa han raskt.

Rhys og jeg løftet blikket. En klar, blå himmel lyste over oss.

Booth kremtet. «Man vet aldri. Regnskurer kan komme brått», mumlet han. «Etter deg, Deres Høyhet.»

Vi gikk inn i huset i taushet.

Jeg tok av meg kåpen og hang den på stumtjeneren ved døren før jeg gjorde et nytt forsøk på å være høflig. «Vil du ha noe å drikke?»

Irritasjonen murret fortsatt i meg, men jeg hatet konfrontasjoner og ville ikke at forholdet mitt til den nye livvakten skulle starte på denne måten.

«Nei.» Rhys lot blikket gli bestemt over stuen, som jeg hadde innredet i nyanser av jadegrønt og kremhvitt. En vaskehjelp kom innom to ganger i måneden for å ta hovedrengjøringen, men ellers holdt jeg det ryddig selv.

«Hva om vi prøver å bli litt kjent med hverandre?» sa Booth i en jovial og altfor høy stemme. «Eh, jeg mener du og Rhys, Deres Høyhet. Vi kan snakke om behov, forventninger, timeplaner …»

«Strålende idé.» Jeg presset frem et anstrengt smil og ga Rhys tegn til å sette seg i sofaen. «Vær så god og sitt.»

I de neste førtifem minuttene gikk vi gjennom det praktiske rundt overgangen. Booth skulle fortsette å være livvakten min frem til mandag, men Rhys skulle følge ham frem til da, for å se hvordan ting fungerte.

«Dette ser bra ut.» Rhys lukket mappen som inneholdt en detaljert oversikt over forelesningene og timeplanen min, kommende offentlige arrangementer og reiser jeg skulle på. «La meg være ærlig, prinsesse Bridget. Du er verken den første eller vil bli den siste kongelige jeg har beskyttet. Jeg har jobbet for Harper Security i fem år, og ingen av mine klienter har noensinne blitt skadet under min beskyttelse. Vil du vite hvorfor?»

«La meg gjette. Din blendende sjarm fikk angriperne til å glemme hva de drev med», sa jeg.

Booth brøt ut i en latter som han raskt forsøkte å skjule ved å hoste.

Munnviken til Rhys rykket ikke engang. Selvfølgelig gjorde den ikke det. Vitsen min var kanskje ikke et standupshow verdig, men jeg mistenkte at det var lettere å finne et fossefall i Sahara enn en dråpe humor i den store og altfor velformede kroppen hans.

«Det er to grunner», sa Rhys rolig, som om jeg ikke hadde sagt et ord. «For det første blander jeg meg ikke inn i mine klienters privatliv. Jeg er her for å beskytte deg mot fysisk skade. Det er alt. Jeg er ikke her for å være vennen din, din fortrolige, eller noe annet. Dette sikrer at vurderingene mine forblir upåvirket. For det andre forstår klientene mine hvordan ting må fungere dersom de skal holde seg trygge.»

«Og hvordan må ting fungere?» Det høflige smilet mitt kom med en advarsel han enten ikke la merke til, eller valgte å overse.

«De gjør som jeg sier, når jeg sier det – så lenge det gjelder sikkerhet.» Rhys’ grå øyne låste seg fast i mine. Det var som å stirre inn i en vegg av stål. «Er dette forstått, Deres Høyhet?»

Glem kjærlighet og lidenskap. Det eneste jeg hadde lyst til, var å slå til det arrogante ansiktet hans og samtidig gi ham et spark i familiejuvelene.

Jeg presset fingertuppene hardt mot lårene og tvang meg selv til å telle til tre før jeg svarte.

Da jeg snakket igjen, var stemmen min så kald at den fikk Antarktis til å fremstå som et strandparadis. «Ja.» Smilet mitt ble skarpere. «Heldigvis for oss begge, Mr. Larsen, har jeg ingen interesse av å være din venn, din fortrolige eller ‘noe annet’.»

Jeg gadd ikke engang å svare på den andre delen av uttalelsen hans – den om at jeg skulle gjøre som han sa, når han sa det. Jeg var ikke dum. Jeg hadde alltid fulgt sikkerhetsrådene til Booth, men ikke pokker om jeg skulle bidra til Rhys’ oppblåste selvbilde.

«Bra.» Rhys reiste seg. Jeg hatet at han var så høy. Tilstedeværelsen hans visket ut alt annet i nærheten, slik at det eneste jeg greide å fokusere på, var ham. «Jeg skal gå gjennom huset før vi diskuterer neste steg, inkludert oppgradering av sikkerhetssystemet ditt. Akkurat nå kan hvilken som helst tenåring med tilgang til YouTube komme seg forbi alarmen.» Han sendte meg et dømmende blikk før han forsvant inn på kjøkkenet.

Jeg måpte. «Han – du …» Jeg stammet og var for en gangs skyld målløs. «Det er det frekkeste!» Jeg snudde meg mot Booth, som prøvde å forsvinne inn i den gigantiske potteplanten ved inngangsdøren. «Du får ikke lov til å dra. Jeg forbyr det.»

Rhys kunne ikke være livvakten min. Jeg kom til å drepe ham, og vaskehjelpen kom til å drepe meg for å grise til teppet med blod.

«Han er sikkert nervøs siden det er første dagen.» Booth så ut til å være like usikker som han hørtes ut. «Dere kommer til å klare dere helt fint etter, eh, overgangsperioden, Deres Høyhet.»

Kanskje … hvis vi kom ut av overgangsperioden i live.

«Du har rett.» Jeg presset fingrene mot tinningen og pustet dypt inn. Dette klarer jeg. Jeg hadde håndtert vanskelige mennesker før. Fetteren min Andreas var Satans avkom, og en britisk lord prøvde en gang å klå på meg under bordet på Roseballet i Monaco. Han stoppet ikke før jeg «ved et uhell» stakk ham i hånden med en gaffel.

Hva var vel én sur livvakt sammenlignet med bortskjemte aristokrater, nysgjerrige journalister og onde familiemedlemmer?

Rhys kom tilbake. Han så like misfornøyd ut som før – ingen overraskelse der.

«Jeg har oppdaget seks sikkerhetsbrister vi må ta tak i omgående», sa han. «La oss begynne med nummer én: vinduene.»

«Hvilke?» Hold deg rolig. Vær fornuftig.

«Alle sammen.»

Booth dekket ansiktet med hendene mens jeg vurderte å gjøre hårnålen min om til et mordvåpen.

Rhys og jeg kom definitivt ikke til å overleve overgangsperioden.


KAPITTEL 2

Rhys

PRINSESSE BRIDGET VON ASCHEBERG AV ELDORRA kom til å bli min ende. Om ikke bokstavelig, så var det i hvert fall slutten på tålmodigheten og forstanden min. Det var jeg overbevist om, selv om vi bare hadde jobbet sammen i to uker.

Jeg hadde aldri hatt en klient som gjorde meg så rasende som henne. Joda, hun var vakker (ikke positivt for meg i min stilling) og sjarmerende (mot alle unntatt meg), men hun var også en skikkelig plage. Når jeg sa «høyre», gikk hun til venstre; når jeg sa «gå», ble hun værende. Hun insisterte på å delta spontant på store arrangementer før jeg rakk å gjøre noe forarbeid, og hun anså bekymringene jeg hadde for sikkerheten, som noe man kunne tenke på senere, ikke som en reell trussel.

Bridget sa at det var slik det hadde fungert med Booth, og at hun hadde klart seg fint. Jeg forklarte at jeg ikke var Booth, så jeg ga faen i hva hun gjorde eller ikke gjorde når hun var med ham. Det var jeg som bestemte nå.

Hun tok det ikke så bra, men jeg brydde meg ikke. Jeg var ikke her for å vinne noen popularitetskonkurranse. Jeg var her for å holde henne i live.

I kveld betydde «her» den mest overfylte baren i Hazelburg. Halve Thayer hadde tatt turen til fredagens Happy Hour på The Crypt, og jeg var sikker på at baren for lengst hadde overskredet tillatt kapasitet.

Høy musikk, høylytte mennesker. Den typen sted jeg likte minst, og tilsynelatende Bridgets favoritt, om man skulle dømme ut fra hvor ivrig hun hadde vært etter å komme hit.

«Så.» Jules, den rødhårede venninnen hennes, så på meg over kanten av glasset sitt. «Du var Navy SEAL, ikke sant?»

«Ja.» Den flørtende tonen og partyjenteoppførselen hennes narret ikke meg. Jeg hadde gjort grundige bakgrunnssjekker på alle vennene til Bridget da jeg tok jobben, og jeg visste at Jules Ambrose var farligere enn hun så ut til. Men hun utgjorde ikke noen trussel mot Bridget, så jeg nevnte ikke noe om det hun hadde gjort i Ohio. Det var ikke min sak å fortelle det.

«Jeg elsker menn i militæret», sa hun.

«Han er ikke lenger i militæret, J.» Bridget unnlot å se på meg mens hun drakk opp drinken sin. «Dessuten er han for gammel for deg.»

Det var en av de få tingene jeg var enig med henne om. Jeg var bare 31, så jeg var på ingen måte eldgammel, men jeg hadde gjort og sett nok av fæle ting i livet til å føle meg eldgammel, spesielt sammenlignet med ferske studenter som ikke engang hadde hatt sin første ordentlige jobb ennå.

Livet mitt hadde aldri vært en dans på roser, ikke engang da jeg var barn. Jeg vokste opp i møkk og motgang.

Og her satt Bridget overfor meg og så ut som den eventyrprinsessen hun var. Store blå øyne og fyldige rosa lepper i et hjerteformet ansikt, perfekt lys hud og gyllent hår som falt i bølger nedover ryggen hennes. Den svarte toppen blottet de myke skuldrene hennes, og små diamanter glitret i ørene.

Ung, rik og kongelig. Det motsatte av meg, på alle måter.

«Nei da. Jeg elsker eldre menn.» Jules smilte enda bredere mens hun lot blikket gli over meg igjen. «Og du er deilig.»

Jeg smilte ikke tilbake. Jeg var ikke så dum at jeg rotet meg borti en av vennene til klienten min. Jeg hadde allerede hendene fulle med Bridget.

Altså, ikke bokstavelig talt.

«La ham være i fred.» Stella lo. Motedesign- og kommunikasjonsstudent. Datter av en miljøadvokat og stabssjefen til en statsråd. Influenser. Hjernen min listet opp alt jeg visste om henne, mens hun knipset et bilde av drinken sin før hun tok en slurk. «Finn noen på din egen alder.»

«Gutter på min alder er kjedelige. Det burde jeg vite. Jeg har datet en hel haug av dem.» Jules dyttet borti Ava, det siste medlemmet i Bridgets vennegjeng. Bortsett fra Jules’ upassende flørting var de en fin gruppe. Absolutt bedre enn vennene til Hollywood-stjernen jeg hadde beskyttet i tre ulidelige måneder, der jeg så flere «tilfeldige» blottinger av underliv enn jeg noen gang hadde trodd jeg skulle se i mitt liv. «Apropos eldre menn, hvor er kjæresten din?»

Ava rødmet. «Han kan ikke komme. Han har en forretningssamtale med noen partnere i Japan.»

«Å, han kommer nok», sa Jules langtrukkent. «Du, på en bar, omgitt av fulle, kåte collegegutter? Jeg er overrasket over at han ikke har – ah. Når man snakker om solen. Der er han.»

Jeg fulgte blikket hennes og så en høy, mørkhåret mann som banet seg vei gjennom den allerede omtalte gjengen med fulle, kåte collegegutter.

Grønne øyne, skreddersydde designerklær og et iskaldt uttrykk som fikk Grønlands frosne tundra til å se ut som tropiske øyer.

Alex Volkov.

Jeg kjente til både navnet og ryktet, selv om jeg ikke kjente ham personlig. Han var en legende i visse kretser.

Som fungerende CEO for landets største eiendomsutviklingsselskap hadde Alex nok forbindelser og utpressingsmateriale til å felle halve kongressen og bedriftene på Fortune 500-listen.

Jeg stolte ikke på ham, men han var kjæresten til en av Bridgets beste venner, noe som betydde at hans tilstedeværelse var uunngåelig.

Ansiktet til Ava lyste opp da hun så ham. «Alex! Jeg trodde du hadde en forretningssamtale.»

«Den ble tidlig ferdig, så jeg tenkte jeg kunne stikke innom.» Han kysset henne lett på munnen.

«Jeg elsker det når jeg har rett, noe jeg nesten alltid har.» Jules sendte Alex et lurt blikk. «Alex Volkov på en collegebar? Trodde aldri det kom til å skje.»

Han ignorerte henne.

Musikken gikk fra dempet R&B til en remix av den siste radiohiten, og de fleste i baren gikk amok. Jules og Stella spratt opp av stolene sine for å innta dansegulvet. Bridget fulgte etter, men Ava ble sittende.

«Bare gå, dere. Jeg blir her.» Hun gjespet. «Jeg er litt trøtt.»

Jules så forferdet ut. «Klokken er bare elleve!» Hun snudde seg mot meg. «Rhys, dans med oss. Du må gjøre opp for denne … blasfemien.» Hun pekte mot Ava som hadde trukket seg inntil Alex mens han la en beskyttende arm rundt skuldrene hennes. Ava gjorde en grimase; Alex’ uttrykk leet seg ikke en millimeter. Jeg hadde sett isblokker vise mer følelser enn ham.

Jeg ble sittende. «Jeg danser ikke.»

«Du danser ikke. Alex synger ikke. For et lystig par dere er, da», sa Jules tørt. «Bridge, gjør noe.»

Bridget kikket så vidt på meg før hun så bort. «Han jobber. Kom igjen», ertet hun. «Er ikke Stella og jeg nok?»

Jules slapp ut et fortvilet sukk. «Dere er vel det. Snakk om å gi meg dårlig samvittighet.»

«Jeg lærte det på prinsesseskolen.» Bridget dro venninnene sine ut på dansegulvet. «Kom igjen.»

Ingen var overrasket da Ava og Alex sa farvel kort tid etter. Jeg satt ved bordet alene, med ett øye på jentene og det andre på resten av baren. Det var i hvert fall det jeg prøvde på. Blikket mitt vandret tilbake til Bridget oftere enn jeg skulle ønske, og ikke bare fordi hun var klienten min.

Jeg hadde visst at hun betydde trøbbel i det øyeblikket Christian fortalte meg om det nye oppdraget mitt. Fortalte, ikke spurte, fordi Christian Harper ga ordrer, ikke forespørsler. Men vi hadde kjent hverandre lenge nok til at jeg kunne ha takket nei til oppdraget om jeg ønsket – og jeg ønsket virkelig det. At jeg skulle beskytte prinsessen av Eldorra når jeg ikke ville ha noe med Eldorra å gjøre? Det var den verste ideen noensinne.

Så hadde jeg sett på bildet av Bridget og lagt merke til noe i øynene hennes som grep meg. Kanskje det var antydningen til ensomhet eller sårbarhet som hun prøvde å skjule. Hva det enn handlet om, var det nok til at jeg sa ja, om enn motvillig.

Så nå satt jeg her, med en klient som så vidt tolererte meg, og omvendt.

Du er en fordømt idiot, Larsen.

Men selv om Bridget gikk meg på nervene, måtte jeg innrømme at jeg likte å se henne slik hun var i kveld. Et stort smil, strålende ansikt, øyne som glitret av latter og lekenhet. Ingen tegn til ensomheten jeg hadde oppdaget i portrettbildet Christian ga meg.

Hun kastet hendene i været og svaiet med hoftene til musikken, og blikket mitt dvelte ved den nakne huden på de lange, glatte beina hennes før jeg rev det vekk. Kjeven min strammet seg.

Jeg hadde beskyttet mange vakre kvinner før, men da jeg så Bridget for første gang, hadde jeg reagert på en måte jeg aldri hadde gjort med tidligere klienter. Blodet mitt kokte, pikken ble hard og hendene klødde etter å finne ut hvordan det gylne håret hennes ville føles hvis det var viklet rundt knyttneven min. Det hadde vært instinktivt, uventet og nesten nok til å få meg til å slutte i jobben før jeg hadde begynt, for det å begjære en klient kunne bare ende i katastrofe.

Men stoltheten min tok over, og jeg ble værende. Jeg bare håpet at jeg ikke kom til å angre på det.

Jules og Stella sa noe til Bridget, som nikket før de gikk til det jeg antok var toalettet. De hadde bare vært borte i to minutter da en glatt college-type i rosa poloskjorte satte kursen rett mot Bridget med et målbevisst uttrykk.

Skuldrene mine spente seg.

Jeg reiste meg fra stolen akkurat idet college-typen kom frem til Bridget og hvisket noe i øret hennes. Hun ristet på hodet, men han gikk ikke.

Noe mørkt våknet til liv inni meg. Hvis det var én ting jeg ikke kunne fordra, så var det menn som ikke kunne ta et jævla hint.

College-typen prøvde å ta tak i Bridget. Hun trakk til seg armen før han rakk å ta på henne, og sa noe annet til ham, ansiktsuttrykket hennes var skarpere denne gangen. Ansiktet hans vred seg til en stygg grimase. Han prøvde å ta tak i henne igjen, men før han kom så langt, steg jeg inn mellom dem og blokkerte ham.

«Er det et problem her?» Jeg stirret ned på ham.

College-typen oste av rikmannssønn-holdning, han var tydeligvis ikke vant til å høre ordet «nei». Han var enten for dum eller for arrogant til å skjønne at jeg var to sekunder unna å omorganisere trynet hans så grundig at ikke engang en plastisk kirurg ville kunne fikse det.

«Ingen problemer her. Jeg spurte bare om hun ville danse.» College-typen målte meg med blikket som om han vurderte å utfordre meg.

Definitivt veldig dum.

«Jeg vil ikke danse.» Bridget stilte seg foran meg og ga ham et nådeløst blikk. «Jeg har allerede sagt det to ganger. Ikke få meg til å si det en tredje gang. Du kommer ikke til å like det som skjer da.»

Noen ganger glemte jeg at Bridget var en prinsesse, som når hun sang falskt i dusjen – hun trodde jeg ikke kunne høre henne, men det gjorde jeg – eller studerte hele natten ved kjøkkenbordet.

Dette var ikke en av de gangene. Hun utstrålte en majestetisk kulde fra hver eneste pore, og et lite, imponert smil dro i munnvikene mine før jeg kvalte det.

Grimasen til college-typen var fortsatt der, men han var i undertall, og han visste det. Han sjanglet av gårde og mumlet lavt «jævla fitte» idet han gikk.

Det var åpenbart at Bridget hadde hørt hva han sa, for kinnene hennes hadde fått et rosa skjær. Dessverre for ham hadde jeg også hørt det.

Han rakk ikke å komme lenger enn to skritt før jeg grep ham så hardt at han hylte. Jeg trengte bare å vri håndleddet for å knekke armen hans, men jeg ville ikke lage drama. Han slapp billig unna.

Foreløpig.

«Hva var det du sa?» Det var en farlig undertone i stemmen min.

Bridget og jeg var langt fra perlevenner, men det gjorde det ikke greit for noen å kalle henne stygge ting. Ikke på min vakt.

Det var en prinsippsak og handlet om å ha grunnleggende føkkings anstendighet.

«I-ingenting.» College-typens lille hjerne hadde endelig skjønt hvordan ting lå an, og ansiktet hans rødmet av panikk.

«Jeg tror ikke det var ingenting.» Jeg strammet grepet, og han klynket av smerte. «Jeg tror du brukte et veldig stygt ord for å fornærme denne damen.» Jeg strammet hardere, etterfulgt av enda et klynk. «Og jeg tror du bør be om unnskyldning før situasjonen eskalerer. Gjør ikke du?»

Jeg trengte ikke å forklare hva eskalerer betydde.

«Unnskyld», mumlet college-typen til Bridget, som blunket tilbake med et iskaldt uttrykk. Hun svarte ikke.

«Jeg hørte deg ikke», sa jeg.

College-typens øyne lyste av hat, men han var ikke dum nok til å krangle. «Unnskyld», sa han høyere.

«For hva?»

«For at jeg kalte deg en …» Han kastet et skremt blikk i min retning. «For at jeg kalte deg et stygt ord.»

«Og?» oppfordret jeg.

Brynene hans rynket seg i forvirring.

Smilet mitt viste mer trussel enn humor. «Si følgende: Jeg beklager for at jeg er en slappkuket idiot som ikke vet hvordan man respekterer kvinner.»

Jeg syntes jeg hørte Bridget kvele en liten latter, men jeg var opptatt av college-typens reaksjon. Han så ut som om han ville slå meg med den ledige hånden, og jeg ønsket nesten at han gjorde det. Det hadde vært morsomt å se ham prøve å nå ansiktet mitt. Jeg raget over ham med minst tjue centimeter, og han hadde spinkle armer.

«Jeg beklager for at jeg er en slappkuket idiot som ikke vet hvordan man respekterer kvinner.» Bitterheten strømmet ut av ham i bølger.

«Godtar du unnskyldningen hans?» spurte jeg Bridget. «Hvis ikke, så kan vi ta dette utenfor.

College-typen ble blek.

Bridget la hodet på skakke med et ettertenksomt ansiktsuttrykk, og nok en antydning til et smil gled over munnen min. Dette kan hun.

«Jeg antar det», sa hun til slutt, med tonen til en som gjorde noen en enorm tjeneste. «Det er liten vits i å kaste bort mer tid på noen som er så ubetydelig.»

Fornøyelse tok over for sinnet som kokte i årene mine etter college-typens tidligere kommentar. «Nå var du heldig.» Jeg slapp ham. «Hvis jeg noen gang ser at du plager henne eller en annen kvinne igjen …» Jeg senket stemmen. «Da kan du like gjerne lære å gjøre alt med venstre hånd, for den høyre vil være ute av drift. Permanent. Stikk av.»

Jeg trengte ikke å si det flere ganger. College-typen flyktet, den rosa skjorten hans stakk seg ut i folkemengden til han forsvant gjennom utgangen.

Takk og farvel.

«Takk», sa Bridget. «Jeg setter pris på at du tok deg av ham, selv om det er frustrerende at det måtte noen andre til før han tok hintet. Burde det ikke være nok at jeg sier nei?» Brynene hennes rynket seg av irritasjon.

«Noen mennesker er idioter, og noen mennesker er drittsekker.» Jeg gikk til siden for å slippe frem en gruppe fnisende festløver. «Dessverre traff du en som var begge deler.»

Jeg fikk et lite smil. «Mr. Larsen, jeg tror faktisk vi har en sivilisert samtale.»

«Har vi? Noen burde sjekke om helvete har frosset til is», sa jeg tørt.

Bridgets smil ble bredere, og jeg kunne sverge på at jeg kjente et lite slag i magen ved synet.

«Vil du ha en drink?» Hun nikket mot baren. «Jeg spanderer.»

Jeg ristet på hodet. «Jeg er på jobb, og jeg drikker ikke alkohol.»

Overraskelsen var tydelig i ansiktet hennes. «Aldri?»

«Aldri.» Ingen dop, ingen alkohol, ingen røyking. Jeg hadde sett ødeleggelsene det forårsaket, og jeg hadde ingen interesse av å bli en del av statistikken. «Ikke min greie.»

Bridgets ansiktsuttrykk fortalte meg at hun mistenkte at det lå mer bak enn det jeg ga uttrykk for, men hun gravde ikke mer, noe jeg satte pris på. Noen mennesker var altfor fordømt nysgjerrige.

«Beklager at det tok så lang tid!» Jules kom tilbake med Stella på slep. «Køen på toalettet var latterlig lang.» Øynene hennes vandret mellom meg og Bridget. «Alt i orden?»

«Ja. Mr. Larsen holdt meg med selskap mens dere var borte», sa Bridget uten å nøle.

«Jaså?» Jules hevet et øyenbryn. «Så snilt av ham.»

Verken Bridget eller jeg lot oss lure.

«Slapp av nå, J», hørte jeg Stella si da jeg kom tilbake til bordet etter å ha ordnet opp med college-typen og venninnene hennes var tilbake. «Det er jobben hans å passe på henne.»

Helt riktig. Det var jobben min, og Bridget var klienten min. Verken mer eller mindre.

Bridget kastet et blikk på meg, og øynene våre møttes i et sekund før hun så bort.

Hånden min knyttet seg.

Ja, jeg var tiltrukket av henne. Hun var vakker, smart og hadde en ryggrad av stål. Selvfølgelig var jeg tiltrukket av henne. Men det betydde ikke at jeg burde eller kom til å gjøre noe med det.

I løpet av de fem årene jeg hadde jobbet som livvakt, hadde jeg aldri krysset de profesjonelle grensene mine.

Og jeg hadde ikke tenkt å begynne med det nå.

